Document ID: /roh_data/filtered/Bilingualer_Corpus4.jsonl.gz/375

Examens communabels d'admissiun a las scolas medias grischunas

Durant ils mais mars e zercladur 2000 èn vegnids organisads per l'emprima giada examens d'admissiun chantunals per l'access ad ina scola media grischuna. La regenza ha unifitgà uschia la procedura d'admissiun a las scolas medias grischunas. Per l'emprima giada han ins resguardà er ina nota da passagi.

Ils 27 da settember 1998 ha il pievel grischun acceptà cun gronda maioritad la revisiun da la lescha davart las scolas medias. Avant questa votaziun han ins adina puspè renvià al fatg che l'access ad ina scola media grischuna, sco mesira per segirar la qualitad, ha da succeder cun agid d'in examen d'admissiun unifitgà. En stretga colliaziun cun quai stat spezialmain l'approvaziun dal mantegniment dal gimnasi inferiur cun agid d'in examen d'admissiun unifitgà. Quests examens han gì lieu per l'emprima giada durant ils mais mars e zercladur 2000. En tut èn s'annunziads 956 giuvenils en la vegliadetgna da 12 fin 17 onns als examens. Reussì ils examens han var 70 pertschient da las candidatas e dals candidats.

Ina preparaziun equilibrada

In'attenziun speziala èsi vegnì dà al fatg, che las dumondas han tegnì quint da la trilinguitad dal chantun. Las dumondas per mintga rom d'examen han formulà gruppas da persunas d'instrucziun. Questas gruppas èn sa cumponidas da represchentantas e represchentants da las scolas primaras e secundaras da las differentas regiuns linguisticas sco er da las scolas medias admettentas. La procedura d'admissiun è vegnida tgirada d'ina gruppa directiva sut l'egida da Dieter Hasse, schef da partiziun a la scola chantunala grischuna.

Las emprimas experientschas èn stadas positivas

Las grondas lavurs preparatorias han valì la paina ed ils examens han pudì vegnir organisads cun success. Ins ha pudì far experientschas impurtandas. Suenter l'evaluaziun èsi da decider, sch'ins po anc meglierar la procedura d'admissiun per il futur. Ins ha fatg grondas stentas per resguardar las premissas linguisticas da las scolaras e dals scolars. Uss analisescha il departament d'educaziun ils resultats dals examens er en vista a l'equiliber linguistic da las dumondas. 461 da 2181 scolaras e scolars da las 6avla classa primara èn s'annunziads per ils examens d'admissiun d'in gimnasi inferiur e 300 han reussì l'examen. Quai correspunda a 13.8 pertschient da tut las scolaras ed ils scolars da la sisavla classa da quest onn. Da las 371 scolaras e scolars rumantschs han reussì 50 scolaras e scolars u 13.5 pertschient l'examen d'admissiun. Las scolaras ed ils scolars talians entschaivan la scola media per gronda part pir suenter la segunda classa secundara u suenter la "classe preliceale".

La procedura d'examen duai vegnir discutada en las regiuns

Per ils examens d'admissiun dal proxim onn da scola vul il departament d'educaziun pudair profitar optimalmain da las experientschas da quest onn. Perquai vegn cusseglier guvernativ Claudio Lardi a star a disposiziun a las scolas medias privatas ed a persunas interessadas da las regiuns per discurs sin il lieu e quai durant il mais avust, fin quella giada èsi da spetgar pervia da las proceduras da recurs en curs.

Departament d'educaziun dal Grischun

Gremi: departament d'educaziun dal Grischun

Funtauna: rg departament d'educaziun dal Grischun

Data: 13.07.2000